Predkladacia správa 

Na základe posudzovania základných privatizačných projektov štátnych elektroenergetických podnikov Ministerstvom pre správu a privatizáciu národného majetku Slovenskej republiky a za účelom zistenia aktuálneho stavu rozpracovania majetkoprávnej dokumentácie privatizačných projektov Vodární a kanalizácií (ďalej len VaK) a Slovenský plynárenský priemysel (ďalej len SPP), boli zistené problémy pri posudzovaní privatizačných projektov, ktoré ministerstvo pre správu a privatizáciu národného majetku z hľadiska svojej pôsobnosti nemôže odstrániť. Tieto problémy sa týkajú majetkoprávnej dokumentácie štátnych podnikov:

a)	Štátne podniky vedú vo svojej účtovnej evidencii nehnuteľnosti, ktoré získali na základe § 35 ods. 1 zákona č. 79/1957 Zb. o výrobe rozvode a spotrebe elektriny, v ktorom sa uvádza, že dňom účinnosti zákona prechádzajú do vlastníctva štátu a do správy energetického podniku všetky energetické diela vrátane príslušenstva, ktoré zásobujú energiou viac odberných miest. K uvedenému majetku sa radia i trafostanice, ktoré  podnik účinnosťou zákona síce prevzal a preberal do správy počas celého obdobia trvania platnosti tohto zákona. Na druhej strane opomenul svoju zákonnú povinnosť v zmysle §19 ods. a) zákona NR SR č. 162/1995 Z.z. o katastri nehnuteľností a o zápise vlastníckych a iných  práv k nehnuteľnostiam (katastrálny zákon) o súčinnosti katastra sa vlastníkmi majetkoprávne vyporiadanie uskutočniť. To spôsobilo stav, že v súčasnej dobe nie je možné uvedené objekty majetkoprávne vyporiadať bez príslušného kolaudačného rozhodnutia, ktoré už v tejto dobe nie je možné získať z dôvodu zániku štátnych subjektov, ktoré sa podieľali na výstavbe týchto trafostaníc, a ktoré ich odovzdali štátnym podnikom elektroenergetiky. Takýchto trafostaníc v dnešnej dobe napr. VEZ, š.p. Košice eviduje 314 kusov s účtovnou hodnotou majetku cca 90.134.000,-Sk. ZEZ, š.p. Bratislava eviduje takýchto objektov s účtovnou hodnotou cca 30.000.000,- Sk a SEZ, š.p. B.B v účtovnej hodnote 70.000.000,-Sk. Podotýkame, že táto hodnota je ďaleko nižšia, než skutočná, nakoľko podnik v čase preberania tieto nehnuteľnosti zaraďoval s nulovou účtovnou hodnotou.
b)	Štátne podniky VaK sa zatiaľ snažia len túto hodnotu získať ale podľa prezentácie, budú obdobným problémom regulačné a meracie stanice, ktoré boli súčasťou výstavby líniových  t.j. inžinierskych stavieb, ďalej budú problematické aj budovy a stavby, vybudované bývalými národnými výbormi v akcii “Z” a následne prevedené do správy štátnych podnikov vodárni a kanalizácii. 
c)	Ďalším problémom je problematika vyplývajúca z doteraz zanedbanej majetkoprávnej agendy zo strany štátnych podnikov a s tým súvisiaceho vyhľadávania listín v zbierke listín katastra nehnuteľností, keďže štátne podniky nevedia nájsť listiny vo svojom archíve, pri zápisoch stavieb do katastra nehnuteľností a s tým spojeného úradného overovania geometrických plánov. Katastrálne odbory – úradní overovatelia geometrických plánov pri výskyte chýb vracajú geometrické plány v zmysle zákona na dopracovanie resp. prepracovanie vyhotoviteľom geometrických plánov, čím predlžujú proces overovania. V tejto súvislosti poznamenávame, že hoci katastrálne odbory okresných úradov preukazujú vysokú ústretovosť pri zápise stavieb, dlhé lehoty  na zápis práv k nehnuteľnostiam  sú spôsobené najmä rozpočtovou nedostatočnosťou týchto odborov.
d)	Ďalšie problémy sa vyskytujú na Magistrátoch, Mestských úradoch a Obecných úradoch pri vydávaní súpisných čísiel, ktoré jednoznačne požadujú kolaudačné rozhodnutia pri vydávaní súpisných čísiel, alebo sa odvolávajú na moratórium a súpisné číslo z dôvodu sčítania budov nevydajú.
e)  Závažným problémom je aj  zmena druhu pozemku z poľnohospodárskej a lesnej pôdy na zastavanú alebo ostatnú plochu a za tým účelom konanie o vyňatie tejto pôdy z poľnohospodárskeho pôdneho fondu.

Návrhy riešenia:

U štátnych elektroenergetických podnikov je značný rozsah nevyporiadaného majetku, týkajúci sa trafostaníc, výmenníkových staníc, ktoré podľa zákona č. 79/1957 Zb. prešli do správy týchto štátnych podnikov a teda sa stali majetkom štátu, pričom sa spôsob nadobudnutia štátom nedá preukázať príslušnými dokladmi (napr. kolaudačné rozhodnutia). V štátnych podnikoch VaK sa to týka technologických stavieb, ktoré sú súčasťou inžinierskych sietí (líniové stavby). Vzhľadom na to, že tieto uvedené stavby boli budované z finančných prostriedkov štátu a teda sú štátnym majetkom v správe štátnych podnikov, ministerstvo pre správu a privatizáciu národného majetku  navrhuje,  aby vláda prijala uznesenie, ktoré by zaväzovalo Okresné úrady – odbory životného prostredia  vydať overenie nahradzujúce kolaudačného rozhodnutia postupom podľa § 104 stavebného zákona zabezpečením dokumentácie skutočného realizovania stavby, na základe revíznej správy k jednotlivým objektom a na základe čestného prehlásenia správcov. Iné požiadavky vzhľadom k tomu, že ide o prevádzkované objekty, by nebolo možné splniť, nakoľko v súčasnosti podľa stavebného zákona by tieto objekty nevyhovovali požiadavkám súčasne platných právnych noriem. Bez takéhoto riešenia, by ani ministerstvo pre správu a privatizáciu národného majetku nemohlo prevziať tieto  objekty do správy podľa § 47c zákona č. 92/1991 Zb.

Za súčasného stavu spracovania privatizačných projektov štátnych podnikov elektroenergetiky a najmä z hľadiska majetkoprávneho vysporiadania na okresných úradoch príslušných odborov, aby mohli byť dodržané termíny stanovené v harmonograme urýchlenia privatizácie je potrebná úzka súčinnosť s prednostami okresných úradov, aby títo usmernili príslušných vedúcich odborov na prioritné zabezpečovanie agendy súvisiacej s majetkoprávnym vyporiadaním majetku štátnych podnikov elektroenergetiky, Vodární a kanalizácií a SPP v rámci privatizačného procesu. 

Materiál bol prerokovaný v Porade ekonomických ministrov dňa 26.3.2001 a porada s pripomienkami, ktoré sú zapracované, odporučila predložiť materiál na rokovanie vlády.

	Súčasťou materiálu je vyhodnotenie pripomienok dotknutých rezortných ministerstiev. Materiál sa na rokovanie vlády predkladá bez rozporov.